amanoisuno/poetBack huggingface dataset:
秋夕送友人歸吳 崔塗 
離心醉豈歡，把酒強相寬。世路須求達，還家亦未安。旅程愁算遠，江月坐吟殘。莫羨扁舟興，功成去不難。
長安逢江南僧 崔塗 
孤雲無定蹤，忽到又相逢。說盡天涯事，聽殘上國鐘。問人尋寺僻，乞食過街慵。憶到曾棲處，開門對數峰。
晚次修路僧 崔塗 
平盡不平處，尚嫌功未深。應難將世路，便得稱師心。高鳥下殘照，白煙生遠林。更聞清磬發，聊喜緩塵襟。
湖外送友人游邊 崔塗 
我泛瀟湘浦，君行指塞雲。兩鄉天外隔，一徑渡頭分。雨暗江花老，笳愁隴月曛。不堪來去雁，迢遞思離群。
讀段太尉碑 崔塗 
憤激計潛成，臨危豈顧生。只空持一笏，便欲碎長鯨。國已酬徽烈，家猶聳義聲。不知青史上，誰可計功名。
夕次洛陽道中 崔塗 
秋風吹故城，城下獨吟行。高樹鳥已息，古原人尚耕。流年川暗度，往事月空明。不復歎岐路，馬前塵夜生。
讀方幹詩因懷別業 崔塗 
把君詩一吟，萬里見君心。華髮新知少，滄洲舊隱深。潮沖虛閣上，山入暮窗沈。憶宿高齋夜，庭枝識海禽。
題嵩陽隱者 崔塗 
四十年高夢，生涯指一丘。無人同久住，有鶴對冥修。草雜芝田出，泉和石髓流。更嫌庭樹老，疑是世間秋。
友人問卜見招 崔塗 
何必問蓍龜，行藏自可期。但逢公道日，即是命通時。樂善知無厭，操心幸不欺。豈能花下淚，長似去年垂。
江行晚望 崔塗 
木落曙江晴，寒郊極望平。孤舟三楚去，萬里獨吟行。鳥占橫查立，人當故里耕。十年來複去，不覺二毛生。
巫山廟 崔塗 
雙黛儼如嚬，應傷故國春。江山非舊主，雲雨是前身。夢覺傳詞客，靈猶福楚人。不知千載後，何處又為神。
秋夕與友人話別 崔塗 
懷君非一夕，此夕倍堪悲。華髮猶漂泊，滄洲又別離。冷禽棲不定，衰葉墮無時。況值干戈隔，相逢未可期。
與友人同懷江南別業 崔塗 
因君話故國，此夕倍依依。舊業臨秋水，何人在釣磯。浮名如縱得，滄海亦終歸。卻是風塵裏，如何便息機。
苦吟 崔塗 
朝吟複暮吟，只此望知音。舉世輕孤立，何人念苦心。他鄉無舊識，落日羨歸禽。況住寒江上，漁家似故林。
春日郊居酬友人見貽 崔塗 
荒齋原上掩，不出動經旬。忽覺草木變，始知天地春。方期五字達，未厭一簞貧。麗句勞相勉，余非樂釣綸。
問卜 崔塗 
承家望一名，幾欲問君平。自小非無志，何年即有成。豈能長失路，爭忍學歸耕。不擬逢昭代，悠悠過此生。
蜀城春 崔塗 
天涯憔悴身，一望一沾巾。在處有芳草，滿城無故人。懷才皆得路，失計自傷春。清鏡不能照，鬢毛愁更新。
送道士于千齡游南嶽 崔塗 
物外與誰期，人間又別離。四方多事日，高岳獨游時。猿狖瀟湘樹，煙波屈宋祠。無因陪此去，空惜鬢將衰。
入蜀赴舉秋夜與先生話別 崔塗 
欲愴峨嵋別，中宵寢不能。聽殘池上雨，吟盡枕前燈。失計方期隱，修心未到僧。雲門一萬里，應笑又擔簦。
春晚懷進士韋澹 崔塗 
故里花應盡，江樓夢尚殘。半生吟欲過，一命達何難。特立珪無玷，相思草有蘭。二年春悵望，不似在長安。
言懷 崔塗 
幹時雖苦節，趨世且無機。及覺知音少，翻疑所業非。青雲如不到，白首亦難歸。所以滄江上，年年別釣磯。
秋夜興上人別 崔塗 
常時豈不別，此別異常情。南國初聞雁，中原未息兵。暗蛩侵語歇，疏磬入吟清。曾聽無生說，辭師話此行。
感花 崔塗 
繡軛香韉夜不歸，少年爭惜最紅枝。東風一陣黃昏雨，又到繁華夢覺時。
秋宿天彭僧舍 崔塗 
身世兩相惜，秋雲每獨興。難將塵界事，話向雪山僧。力善知誰許，歸耕又未能。此懷平不得，挑盡草堂燈。
秋夜僧舍聞猿 崔塗 
哀猿聽未休，禪景夜方幽。暫得同僧靜，那能免客愁。影搖雲外樹，聲褭月中秋。曾向巴江宿，當時淚亦流。
過昭君故宅 崔塗 
以色靜胡塵，名還異眾嬪。免勞征戰力，無愧綺羅身。骨竟埋青塚，魂應怨畫人。不堪逢舊宅，寥落對江濱。
過洛陽故城 崔塗 
三十世皇都，蕭條是霸圖。片牆看破盡，遺跡漸應無。野徑通荒苑，高槐映遠衢。獨吟人不問，清冷自嗚嗚。
秋夕與友人同會 崔塗 
章句積微功，星霜二十空。僻應如我少，吟喜得君同。月上僧歸後，詩成客夢中。更聞棲鶴警，清露滴青松。
春日登吳門 崔塗 
故國望不見，愁襟難暫開。春潮映楊柳，細雨入樓臺。靜少人同到，晴逢雁正來。長安遠於日，搔首獨徘徊。
湘中秋懷遷客 崔塗 
蘭杜曉香薄，汀洲夕露繁。並聞燕塞雁，獨立楚人村。霧散孤城上，灘回曙枕喧。不堪逢賈傅，還欲吊湘沅。
南山旅舍與故人別 崔塗 
一日又將暮，一年看即殘。病知新事少，老別舊交難。山盡路猶險，雨餘春卻寒。那堪試回首，烽火是長安。
東林願禪師院 崔塗 
與世漸無緣，身心獨了然。講銷林下日，臘長定中年。磬絕朝齋後，香焚古寺前。非因送小朗，不到虎溪邊。
孤雁 崔塗 
湘浦離應晚，邊城去已孤。如何萬里計，只在一枝蘆。迥起波搖楚，寒棲月映蒲。不知天畔侶，何處下平蕪。幾行歸去盡，片影獨何之。暮雨相呼失，寒塘獨下遲。渚雲低暗度，關月冷遙隨。未必逢矰繳，孤飛自可疑。
寄青城山顥禪師 崔塗 
懷師不可攀，師往杳冥間。林下誰聞法，塵中只見山。終年人不到，盡日鳥空還。曾聽無生說，應憐獨未還。
秋夕與王處士話別 崔塗 
微燈照寂寥，此夕正迢迢。丹桂得已晚，故山歸尚遙。蟲聲移暗壁，月色動寒條。此去如真隱，期君試一瓢。
秋日犍為道中 崔塗 
久客厭岐路，出門吟且悲。平生未到處，落日獨行時。芳草不長綠，故人無重期。那堪更南渡，鄉國已天涯。
送僧歸江東 崔塗 
坐徹秦城夏，行登越客船。去留那有著，語默不離禪。葉擁臨關路，霞明近海天。更尋同社侶，應得虎溪邊。
喜友人及第 崔塗 
孤吟望至公，已老半生中。不有同人達，兼疑此道窮。只應才自薄，豈是命難通。尚激摶溟勢，期君借北風。
上巳日永崇裏言懷 崔塗 
未敢分明賞物華，十年如見夢中花。遊人過盡衡門掩，獨自憑欄到日斜。
送僧歸天竺 崔塗 
忽憶曾棲處，千峰近沃州。別來秦樹老，歸去海門秋。汲帶寒汀月，禪鄰賈客舟。遙思清興愜，不厭石林幽。
牛渚夜泊 崔塗 
煙老石磯平，袁郎夜泛情。數吟人不遇，千古月空明。人事年年別，春潮日日生。無因逢謝尚，風物自淒清。
送友人歸江南 崔塗 
渚田芳草遍，共憶故山春。獨往滄洲暮，相看白髮新。定過林下寺，應見社中人。只恐東歸後，難將鷗鳥親。
過陶征君隱居 崔塗 
陶令昔居此，弄琴遺世榮。田園三畝綠，軒冕一銖輕。衰柳自無主，白雲猶可耕。不隨陵谷變，應只有高名。
江上旅泊 崔塗 
汀洲一夜泊，久客半連檣。盡說逢秋色，多同憶故鄉。孤岡生晚燒，獨樹隱回塘。欲問東歸路，遙知隔渺茫。
灞上 崔塗 
長安名利路，役役古由今。征騎少閑日，綠楊無舊陰。水侵秦甸闊，草接漢陵深。紫閣曾過處，依稀白鳥沈。
寄舅 崔塗 
中朝軒冕內，久絕寧家親。白社同孤立，青雲獨並伸。致君期折檻，舉職在埋輪。須信堯庭草，猶能指佞人。
贈休糧僧 崔塗 
聞鐘獨不齋，何事更關懷。靜少人過院，閑從草上階。生台無鳥下，石路有雲埋。為憶禪中舊，時猶夢百崖。
題絕島山寺 崔塗 
絕島跨危欄，登臨到此難。夕陽高鳥過，疏雨一鐘殘。駭浪搖空闊，靈山厭渺漫。那堪更回首，鄉樹隔雲端。
讀侯道華真人傳 崔塗 
漢皇輕萬乘，方士說三丹。不得修心要，翻知出世難。茂陵春竟綠，金掌曙空寒。何似先生去，翩翩逐彩鸞。
殘花 崔塗 
遲遲傍曉陰，昨夜色猶深。畢竟終須落，堪悲古與今。明年何處見，盡日此時心。蜂蝶無情極，殘香更不尋。
題興善寺隋松院與人期不至 崔塗 
青青伊澗松，移植在蓮宮。蘚色前朝雨，秋聲半夜風。長閑應未得，暫賞亦難同。不及禪棲者，相看老此中。
樵者 崔塗 
行山行采薇，閑翦蕙為衣。避世嫌山淺，逢人說姓稀。有時還獨醉，何處掩衡扉。莫看棋終局，溪風晚待歸。
南澗耕叟 崔塗 
年年南澗濱，力盡志猶存。雨雪朝耕苦，桑麻歲計貧。戰添丁壯役，老憶太平春。見說經荒後，田園半屬人。
春日閒居憶江南舊業 崔塗 
杜門朝複夕，豈是解謀身。夢不離泉石，林唯稱隱淪。漸諳浮世事，轉憶故山春。南國水風暖，又應生白蘋。
屈原廟 崔塗 
讒勝禍難防，沈冤信可傷。本圖安楚國，不是怨懷王。廟古碑無字，洲晴蕙有香。獨醒人尚笑，誰與奠椒漿。
宿廬山絕頂山舍 崔塗 
一磴出林端，千峰次第看。長閑如未遂，暫到亦應難。穀樹雲埋老，僧窗瀑影寒。自嫌心不達，向此夢長安。
王逸人隱居 崔塗 
一徑入千岑，幽人許重尋。不逢秦世亂，未覺武陵深。石轉生寒色，雲歸帶夕陰。卻愁危坐久，看盡暝棲禽。
申州道中 崔塗 
風緊日淒淒，鄉心向此迷。水分平楚闊，山接故關低。客路緣烽火，人家厭鼓鼙。那堪獨馳馬，江樹穆陵西。
江上懷翠微寺空上人 崔塗 
旅泛本無定，相逢那可期。空懷白閣夜，未答碧雲詩。暮雨潮生早，春寒雁到遲。所思今不見，鄉國正天涯。
秋宿鶴林寺 崔塗 
步步入林中，山窮意未窮。偏逢僧話久，轉與鶴棲同。燭焰風銷盡，蘭條露濕空。又須從此別，江上正秋鴻。
遠望 崔塗 
長為鄉思侵，望極即沾襟。不是前山色，能傷愁客心。平蕪連海盡，獨樹隱雲深。況複斜陽外，分明有去禽。
秋晚書懷 崔塗 
看看秋色晚，又是出門時。白髮生非早，青雲去自遲。夢唯懷上國，跡不到他岐。以此堅吾道，還無愧已知。
途中秋晚送友人歸江南 崔塗 
又指煙波算路岐，此生多是厭羈離。正逢搖落仍須別，扁舟未得如君去，空向滄江夢所思。
己亥歲感事 崔塗 
正聞青犢起葭萌，又報黃巾犯漢營。豈是將皆無上略，見說聖君能仄席，不知誰是請長纓。
金陵晚眺 崔塗 
葦聲騷屑水天秋，吟對金陵古渡頭。千古是非輸蝶夢，何必登臨更惆悵，比來身世只如浮。
過長江賈島主簿舊廳 崔塗 
雕琢文章字字精，我經此處倍傷情。身從謫宦方沾祿，長江一曲年年水，應為先生萬古清。
途中感懷寄青城李明府 崔塗 
鱗鬣催殘志未休，壯心翻是此身讎。並聞寒雨多因夜，如何只是三年別，君著朱衣我白頭。
夏日書懷寄道友 崔塗 
達即匡邦退即耕，是非何足撓平生。終期道向希夷得，十年惟悟吟詩句，待得中原欲鑄兵。
和進士張曙聞雁見寄 崔塗 
斷行哀響遞相催，爭趁高秋作恨媒。雲外關山聞獨去，試向富春江畔過，故園猶合有池台。
鸚鵡洲即事 崔塗 
悵望春襟鬱未開，重吟鸚鵡益堪哀。曹瞞尚不能容物，何人正得風濤便，一點輕帆萬里回。
讀留侯傳 崔塗 
覆楚讎韓勢有餘，男兒遭遇更難如。偶成漢室千年業，若能終始匡天子，何必□□□□□。
赤壁懷古 崔塗 
漢室河山鼎勢分，勤王誰肯顧元勳。不知征伐由天子，分明勝敗無尋處，空聽漁歌到夕曛。
東晉 崔塗 
五陵豪俠笑為儒，將為儒生只讀書。看取不成投筆後，謝安功業複何如。秦國金陵王氣全，一龍正道始東遷。興亡竟不關人事，虛倚長淮五百年。
春夕 崔塗 
水流花謝兩無情，送盡東風過楚城。蝴蝶夢中家萬里，自是不歸歸便得，五湖煙景有誰爭。
澗松 崔塗 
寸寸淩霜長勁條，路人猶笑未幹霄。南園桃李雖堪羨，爭奈春殘又寂寥。
湘中弦 崔塗 
蒼山遙遙江潾潾，路傍老盡沒閒人。王孫不見草空綠，惆悵渡頭春複春。煙愁雨細雲冥冥，杜蘭香老三湘清。故山望斷不知處，鶗鴂隔花時一聲。
續紀漢武 崔塗 
分明三鳥下儲胥，一覺鈞天夢不如。爭那白頭方士到，茂陵紅葉已蕭疏。
隴上逢江南故人 崔塗 
三聲戍角邊城暮，萬里鄉心塞草春。莫學少年輕遠別，隴關西少向東人。
夷陵夜泊 崔塗 
家依楚塞窮秋別，身逐孤舟萬里行。一曲巴歌半江月，便應消得二毛生。
櫓聲 崔塗 
煙外橈聲遠，天涯幽夢回。爭知江上客，不是故鄉來。
海棠圖 崔塗 
海棠花底三年客，不見海棠花盛開。卻向江南看圖畫，始慚虛到蜀城來。
雲 崔塗 
得路直為霖濟物，不然閑共鶴忘機。無端卻向陽臺畔，長送襄王暮雨歸。
過二妃廟 崔塗 
殘陽楚水畔，獨吊舜時人。不及廟前草，至今江上春。
送友人 崔塗 
登高迎送遠，春恨並依依。不得滄洲信，空看白鶴歸。
聲 崔塗 
歡戚猶來恨不平，此中高下本無情。韓娥絕唱唐衢哭，儘是人間第一聲。
放鷓鴣 崔塗 
秋入池塘風露微，曉開籠檻看初飛。滿身金翠畫不得，無限煙波何處歸。
泉 崔塗 
遠辭岩竇瀉潺潺，靜拂雲根別故山。可惜寒聲留不得，旋添波浪向人間。
巫山旅別 崔塗 
五千裏外三年客，十二峰前一望秋。無限別魂招不得，夕陽西下水東流。
幽蘭 崔塗 
幽植眾甯知，芬芳只暗持。自無君子佩，未是國香衰。白露沾長早，春風到每遲。不如當路草，芬馥欲何為。
讀庾信集 崔塗 
四朝十帝盡風流，建業長安兩醉遊。唯有一篇楊柳曲，江南江北為君愁。
過繡嶺宮 崔塗 
古殿春殘綠野陰，上皇曾此駐泥金。三城帳屬升平夢，前朝舊物東流在，猶為年年下翠岑。
巴山道中除夜書懷 崔塗 
迢遞三巴路，羈危萬里身。亂山殘雪夜，孤燭異鄉春。漸與骨肉遠，轉於僮僕親。那堪正漂泊，明日歲華新。
題淨眾寺古松 崔塗 
百尺森疏倚梵台，昔人誰見此初栽。故園未有偏堪戀，清陰可惜不駐得，歸去暮城空首回。
折楊柳 崔塗 
朝朝車馬如蓬轉，處處江山待客歸。若使人間少離別，楊花應合過春飛。
七夕 崔塗 
年年七夕渡瑤軒，誰道秋期有淚痕。自是人間一周歲，何妨天上只黃昏。
泛楚江 崔塗 
九重城外家書遠，百里洲前客棹還。金印碧幢如見問，一生安穩是長閑。
初過漢江 崔塗 
襄陽好向峴亭看，人物蕭條值歲闌。為報習家多置酒，夜來風雪過江寒。
題授陽鎮路 崔塗 
越鳥巢邊溪路斷，秦人耕處洞門開。小桃花發春風起，千里江山一夢回。
初識梅花 崔塗 
江北不如南地暖，江南好斷北人腸。燕脂桃頰梨花粉，共作寒梅一面妝。
江雨望花 崔塗 
細雨滿江春水漲，好風留客野梅香。避秦不是無歸意，一度逢花一斷腸。